آھِرّ ءُ واھِر
(اُستاد عبدالمجید گْوادری)
چتور ایرماد بنت واھگ
دل ءِ سوز ءُ زَراب آسیں
ھیال ءُ تھمیات ءُ مونج
اَجام ءُ آشکام زِرد ءِ
مارِشت جَلگُمیں دردءِ
زھیرانی جلیں انگر
پہ کیلیں اَرس ءُ اُپّار ءَ
شپ ءِ ھنگام ءِ چیولّاں
کے ءَ تئی گِھ وڑالیگ کُت
کے ءَ آوار تئی ڈیھ ءِ جَت
کے ءَ بُرت اَنت بُنکّی ءَ
کُجام بیگواھی ءَ گْورت اَنت
ھَتم ھَزّام تئی مُلک ءِ
مڈی پَھوالیں راج ءِ تئی
تئی کُوچگ کِشارانی
زِر ءُ بندن تیابانی
اَرَزبند گُژن ءِ وارانی
سر ءِ چادر گْوھارانی
سارتیں بُو چنالانی
جُڑ ءُ ساچان بھارانی
بَزیں ساھگ کھیرانی
رم ءُ کُو کُو کپوتانی
ما، وھد دیستگ ھزار پیم ءَ
زمانگ رَنگ تَرّین اِیت
ءُ دَھر ءِ چَھر تَرّوکیں
ھِچ زوراک ءَ نہ مرّین اِیت
کدی تاجے سر ءَ دنت اِنت
کدی ماں ھاک ءَ گِرّین اِیت
کدی شھد ءُ کدی سور اِنت
گُش ئیگ ءَ پدی زِر ءِ ھور اِنت
کدی چار! سمبراِیت چول اِنت
کدی اومال ءُ دَرکیل اِنت
کدی آلاڑ کدی بیلّ اِنت
کدی گاھُرّ ءُ آھِرّ بنت
کدی زِرکوش ءُ واھِر بیت
وپایانی زِر ءِ لُنج ءَ
بچار چیر آپیں ڈنّیگ اَنت
رِیامانی زِھیں چُدگ اَنت
تِلِشک ءُ شِینزُک ءُ تُزگ اَنت
بَراگ اَنت کوھی چُمبانی
تلانگ ءُ دْرمب کبُندانی
ھَشیمانی گَر ءُ کْوانج اَنت
تَھ آپیں بست گدروشیا ءِ
المباتیر ءُ باتیل اَنت
گڈ ءُ مُنج بیتگ اَنت رھشون
بَھ ءُ بکّڑ اوں ھمراہ اَنت
کُجانگو مُزرو ءَ بندیں
اِناش ءُ لَکّو بیگْواہ اَنت
نہ پور ماں آزمان ءَ اَنت
نہ اِستال گاہ ءِ رُژنا اِنت
گُشئے گیدی مُج ءِ پوش ءَ
وتی ساہ ءِ شوھاز ءَ اِنت
ماں ھانڈار ءَ اَڑُنگانی
مُدام کیت گَپسگ ءُ ھُولّاس
تھاری مَندگ اِنت تْرادءَ
لَدیگ ءُ رَستری سْراپ اَنت
بَیَنت آھیزگ اَلگار ءَ
پہ کوش ءَ شال گْورءِ مرچی
زمانگ شَرّی ءَ زانت اِش
دَینکار کئی شوھازیگ اِنت
کئی ساہ ءِ وداریگ اِنت
گُش اَنت راجدپتر زانتکاریں
وتی پیش چاریں دْرگالاں
گِر ءُ چیلّ ءَ اے اِمروز ءِ
گم ءُ وشّی سَر ءُ رَند اَنت
اگاں مرچی مئے ایرھت اِنت
بلَے باندا بھارگاہ کیت
گُشوکے گیبی چیھالے
بلوچاناں توار ءَ اِنت
شُمئے سْیاہ بھتی ءِ نوبت
زْرُمب بیتگ نوں کوراس اِنت
تَھ کپتگ چہ الگاش ءَ
بلوچ ءِ بارِیگ پیداک اِنت
ھما نِگبھتیں جوھار ءِ
گُشئے پَژوانک بْرمش ءَ اِنت
وداریگ بہ اِت گُلیں بام ءِ
بکنت اوگار مُج ءُ لُنج ءَ
بدنت مِستاگ ءَ روچ ٹِکّ ءِ
مجید پیداک اَنت مورشنز ءُ
شمورَگ نود ءُ ھَورانی
جُڑ ءُ ترمانی جوھار ءَ
رَگامانی شبند گْواریں
شَل اَنت اِستین بھارگاہ ءِ
مُرادانی گِھیں میتاپ
دوبر گورونڈاِیت مَیزر بیت
پد ءَ بلّاں کُدو بند اَنت
کپودر چاھی ءُ شانتل
پد ءَ کوھاں سر ءَ کشّ اَنت
کابُزگ، لسّھیں آھُو
پد ءَ کُلّ ءَ بلوچانی
توار شیر منتگ ءِ کیت اِنت
پد ءَ دان دْروشگ ءِ آواز
گوں زھیروکاں گْوھارانی
تالان جنگل ءَ بیت اِنت
شَرتگ گار ءُ بیگْواہ بنت
بلوچ یک جاہ ءُ بَرجاہ بنت
چکرّ اَنت واھِریں مولم
سروک بنت ھَزم ءُ کانیں یَل
وتی وت راجی ءِ مُزّ ءَ
گُلیں ڈیھ سبز ءُ رُژنا بیت
کنیں شَرتے ءُ بینتّے
مُسام ءُ اَھد ءُ پیمانے
گچین ایں راج سرے نوکیں
بلوچی راہ ءُ رھبند ءَ
کلوھاں دز بگپت راج ءِ
بلوچ راج ءِ یلیں ورنا
بلوچ راج ءِ سروکے بُو
بجن جارے جھان جُمبیں
وتی ھَکّ ءِ گِروکے بُو
گُشاں من ھم بلوچستان
بُگش تو ھم بلوچستان
گُشیں بْیا دُرا بلوچستان
بلوچستان بلوچستان